Guðmundur Guðmundsson, landsliðsþjálfari í handbolta, tilkynnir í dag hvaða leikmenn fara á Evrópumótið í janúar. 20 leikmenn halda á EM sem fram fer í Ungverjalandi og Slóvakíu.
Guðmundur Guðmundsson valdi 35 manna æfingahóp í byrjun desember en nú þegar hafa nokkrir leikmenn heltst úr lestinni. Arnór Þór Gunnarsson, sem var fyrirliði Íslands á HM í janúar og leikmaður Bergischer í Þýskalandi, greindi frá því fyrr í mánuðinum að hann gæfi ekki lengur kost á sér í landsliðið nema í neyð og þá sleit Hákon Daði Styrmisson, leikmaður Gummersbach, krossband í síðustu viku. Þá er óvíst hvort Haukur Þrastarson, sem spilar með Kielce í Póllandi, sé leikfær vegna meiðsla. Íslenska liðið kemur saman til æfinga hér á landi strax í upphafi nýs árs. Ísland mætir Litáum í tveimur vináttuleikjum á Ásvöllum 7. og 9. janúar og mun liðið svo í framhaldinu halda til Ungverjalands. Riðill Íslands verður spilaður í Búdapest. Ísland mætir Portúgal 14. janúar, Hollandi 16. janúar og Ungverjalandi 18. janúar. Tvö efstu liðin í riðlinum komast áfram í milliriðil sem verður einnig leikinn í Búdapest. Blaðamannafundur HSÍ hefst klukkan eitt og verður í beinu streymi á RÚV.is.
8-liða úrslit enska deildabikarsins hefjast í kvöld og er einn leikur á dagskrá, leikur Arsenal og Sunderland. Sunderland leikur í þriðju efstu deild á Englandi en á leið sinni í 8-liða úrslitin er liðið búið að slá út Blackpool, Wigan og Queens Park Rangers. Arsenal sló út West Bromwich Albion, Wimbledon og Leeds United. Á morgun verða svo seinni þrír leikirnir spilaðir. Þar mætast Brentford og Chelsea, Liverpool og Leicester og Tottenham og West Ham.
Það kemur í ljós í dag hvaða 20 leikmenn fara á Evrópumótið í handbolta í janúar. Guðmundur Guðmundsson, landsliðsþjálfari, kynnir hópinn klukkan eitt. 